ወንጀለኛው ጁንታ አዲስ አበባን የሁከትና የብጥብጥ ቀጠና ለማድረግ ያቀዳቸው በርካታ ሙከራዎች መክሸፋቸው ተገለፀ
ዋቅሹም ፍቃዱአዲስ አበባ፡- የጁንታው ቡድን “መነሻችንና መድረሻችን አዲስ አበባ ነው” በሚል አዲስ አበባን የብጥብጥና የሁከት ቀጠና ለማድረግ አቅዷቸው የነበሩ የወንጀል ሙከራዎች በህዝቡና በፀጥታ አካላት ትብብር መክሸፋቸውን የአዲስ አበባ ፖሊስ ኮሚሽን አስታወቀ::በኮሚሽኑ የህዝብ ግንኙነት የሚዲያ ዘርፍ ሃላፊ ዋና ኢንስፔክተር ማርቆስ ታደሰ ለአዲስ ዘመን ጋዜጣ እንደተናገሩት፤ ከአገራችን ወቅታዊ ነባራዊ ሁኔታ ጋር ተያይዞ ጁንታው በአዲስ አበባ ከተማ የተለያዩ የብጥብጥና ሁከት ሥራዎችን ለመፍጠርና ህብረተሰቡን ለማሸበር የተለያዩ ሙከራዎችን ያደረገ ቢሆንም ዕቅዶቹ የከፋ ጉዳት ከማድረሳቸው በፊት በቁጥጥር ሥር ውለዋል::የጥፋት ቡድኑ ተልዕኮውን የሚያስፈጽሙለት አካላት ከፖሊስና ከአገሪቱ መከላከያ ሠራዊት ሳይቀሩ በመመልመል በየክፍለ ከተሞቹ የጥፋት ተላላኪዎችን በማሰማራት ሽብር ለመፍጠር ከፍተኛ ጥረት አድርጓል ያሉት ዋና ኢንስፔክተር ማርቆስ፤ ሆኖም የፀጥታው አካላት ከከተማው ህዝብ ጋር በመቀናጀት በሠሩት ሥራ የጁንታው የጥፋት ድግስ ሊመክን መቻሉን ጠቁመዋል::ከጉዳዩ ጋር በተያያዘ በርካታ ተጠርጣሪዎች በሕግ ቁጥጥር ሥር ውለው ጉዳያቸው በፍርድ ቤት እየታየ በመሆኑ ለወደፊት የሚመለከተው የመንግሥት አካል ሁኔታውን ለህዝብ ይፋ እንደሚያደርግ የጠቆሙት ዋና ኢንስፔክተር ማርቆስ፤ በአሁኑ ወቅት በቅንጅት በተሰራው ሥራ የመዲናይቱ ነዋሪዎች ያለምንም ፀጥታ ችግር ወጥተው መግባት ችለዋል ብለዋል::ዋና ኢንስፔክተሩ እንዳሉት የጁንታው ዝግጅት ከባድ ለመሆኑ በተደረገው ድንገተኛ ፍተሻና በህዝቡ ጥቆማ የተያዙ የተለያዩ ጦር መሣሪያዎች በቂ ማሳያዎች ናቸው::እስካሁን በተለያዩ ተቋማት፣ በተሽከርካሪና ቤት ለቤት በተደረጉ ፍተሻዎች ባልተለመደ መልኩ የእጅ ቦምቦች፣ የተለያዩ ጥይቶች፣ ፀረ ተሽከርካሪ ፈንጂዎች፣ አጭርና የረጅም እርቀት ወታደራዊ የሬዲዮ መገናኛ፣ የተለያዩ ሽጉጦች፣ ክላሽንኮቮች፣ ላውንቸሮችና ሌሎች በርካታ የጦር መሣሪዎች በቁጥጥር ሥር መዋላቸውን ዋና ኢንስፔክተር ማርቆስ ተናግረዋል::ህዝቡ ወንጀለኞችን ለሕግ አካላት አሳልፎ ለመስጠት እንዲያግዝ በየአካባቢው የሚገኙ የፖሊስና ሌሎች የፀጥታ አካላትን የስልክ ቁጥሮች የመያዝ ባህል ማዳበር እንዳለበት ዋና ኢንስፔክተሩ ጠቁመው፤ በደል የደረሰበት ግለሰብም ሆነ ቡድን ማንኛውንም አጠራጣሪ ነገር ሲመለከት ወይም ሲያጋጥም ለፀጥታ አካላት በማሳወቅ ወንጀለኞችን አደብ የማስገዛት ሥራ ላይ ተባባሪ መሆን አለበት ብለዋል::የአዲስ አበባን ነባራዊ ሁኔታ አስመልክተው ዋና ኢንስፔክተሩ እንዳሉት መከላከያ መቀሌን ከተቆጣጠር ወዲህ የወንጀል ድርጊቶች በመጠኑ እየቀነሱ ቢሆንም ፖሊስ መደበኛውን የሕግ ማስከበር ሥራ እንደ ወትሮው እየሠራ ይገኛል:: ሆኖም የተበታተነው የጁንታው ሃይል ተለቅሞ በሕግ ቁጥጥር ሥር እስከሚውል ህብረተሰቡ ሳይዘናጋ ሰላሙን በንቃት ከመጠበቅ ጎን ለጎን ወንጀለኞችን ለፀጥታ አካላት አሳልፎ ለመስጠት ቀና ትብብሩን ማጠናከር ይጠበቅበታል::አዲስ ዘመን ታህሳስ 5/2013